Menntamálaráðherra hyggst bregðast við erfiðri stöðu í iðnnámi með bráðaaðgerðum sem koma til framkvæmda í næsta mánuði og segir koma til greina að breyta námsfyrirkomulagi. Skólarnir anna ekki lengur eftirspurn og vísa þarf mörg hundruð umsækjendum frá árlega.
Tækniskólinn og Samiðn lýstu í hádegisfréttum í gær áhyggjum af stöðu iðnnáms nú þegar eftirspurn hefur sjaldan verið meiri. Ásmundur Einar Daðason, mennta- og barnamálaráðherra, segist hafa sett af stað starfshóp í júní, í samstarfi við verknámsskólana og aðila vinnumarkaðarins.
Með það að markmiði að í fyrsta lagi átta sig á því hversu margir raunverulega það eru sem eru ekki að fá skólavist. Svona miðað við fyrstu tölur sem við fengum, en fáum ekki endanlega fyrr en í ágúst, að þá reiknum við með að það séu í kringum 500 nemendur.
Þá verði skoðað hvers vegna umsækjendur hafi ekki fengið skólavist; hvort það tengist undirbúningi á grunnskólastigi, kennsluaðstöðu eða skorti á fjárveitingum.
Við reiknum með að bregðast við þessu með bráðaaðgerðum, vegna þess að við viljum sannarlega að sem flestir sem vilja komast í iðnnám komist í það nám.
Hann segir fagnaðarefni hversu mikil eftirspurnin sé nú, enda hafi stjórnvöld lagt mikið kapp á að kynna námið fyrir fólki. Ljóst sé að þörf sé á iðnmenntuðu fólki. Samiðn hefur kallað eftir breyttu námsfyrirkomulagi, lotukerfi og kvöldskóla, til að gera þeim eldri auðveldara að komast inn í námið. Ásmundur Einar segir það koma til greina.
nú ætlum við okkur í aðgerðir til þess að gera öllum þeim mikla fjölda sem hefur áhuga á að fara í þetta nám kleift að gera það og þar þurfum við að vera tilbúin að hugsa út fyrir boxið og ég hefði ekki sett þennan hóp af stað eða vinnu af stað nema til þess með þau skilaboð að hugsa út fyrir boxið og finna lausnir og leiðir og mér finnst þetta klárlega eitt af því sem að eigi að skoða.
Menntamálaráðherra hyggst grípa til bráðaaðgerða vegna snúinnar stöðu í iðnnámi. Mörg hundruð umsækjendum er vísað frá árlega. 